Twee vas wat stembriewe glo beskadigDie polisie in Giyani het twee verdagtes, onderskeidelik 30 en 35 jaar oud, by Guwela in Limpopo in hegtenis geneem omdat hulle glo ongebruikte stembriewe beskadig het. Brig. Motlafela Mojapelo, provinsiale polisiewoordvoerder, het gesê die twee word aangekla van oortreding van die Kieswet, sowel as kwaadwillige saakbeskadiging. “Beamptes van die Onafhanklike Verkiesingskommissie was omstreeks 11:00 op pad na ŉ huis waar hulle iemand sou help om ŉ spesiale stem uit te bring, toe ŉ groep mans hulle voorgekeer het. Hulle het die beamptes verhoed om hul werk te doen en die stembriewe beskadig,” het Mojapelo gesê. Niemand is beseer nie. “Die polisie is ontbied en die twee verdagtes is binne twee uur aangekeer,” het hy gesê. Lt.genl. Nneke Ledwaba, provinsiale polisiekommissaris in Limpopo, het inwoners verseker dat die polisie in die provinsie op strategiese plekke ontplooi is om ŉ vry en regverdige verkiesing te verseker. “Die verdagtes, albei van die nabygeleë Mnghongoma-nedersetting, sal binnekort in die landdroshof op Giyani verskyn.” Maroela Media het vroeër berig dat verskeie mense ook in Noordwes in hegtenis geneem is vir oortreding van die Kieswet. In een voorval is ses mense aangekeer nadat ŉ voertuig van die OVK by Ganyesa aan die brand gesteek is. In ŉ afsonderlike voorval is leë stembokse in Ikageng by ŉ stemlokaal aan die brand gesteek.